МахIмудица киданиги гьабичIо къабихIаб иш, хъахIбалъиялдеги ахIичIо. Росасулъ йигей Муидеги гьес киданиги бегьулареб рагIи абичIо, гьей йокьиги кIванагIан балъго гьабуна. Гьелъул хIакъалъулъ хъван буго гIумруялъ шагIирасул творчество лъазабулев вугев Лаваша районалъул Гъоркьа ЧIугIли росулъа учитель СагIид ГIазизовас. «ГIадатлъун лъугьун буго МахIмуд аваданав, кечI-бакъаналдасан сундуего регIуларев, руччабазда хадув лъугьарав, саяхъав чи гIадин вихьизави. ХIакъикъаталда МахIмуд вукIана лъикIго гIелмуги лъалев, махсаро-хочIги бокьулев, шигIрабазе бергьараб махшелги бугев чи… Муил рос КъебедмухIамад вукIана МахIмудил лъикIав гьоболги гьудулги. I906 соналда гьев хола… Дир кидаго рекIеда унтула нилъеца магIрулаз нилъерго бахIарзазулги, шагIирзабазулги, гIалимзабазулги къадру-къимат тIаса-масаго гьабун толеб бихьараб мехалъ. МахIмудил тIоцересел шигIраби рукIанаромантикиял гьев романтиклъун хутIичIо, гьес хъвана гъваридал реализмалъул кьучIалда гIуцIарал кучIдулги. Гьениб бихьизабун буго ритIухъго, чIван къотIун хIакъикъатги. I940 соналъ къватIибе биччараб МахIмудил тIехьалъе хъвараб «Аваразул кIудияв поэт» абураб цебе рагIиялда поэт З. ХIажиевас хъвалеб буго: «Аслияб куцалда росани, МахIмудил образал, суратал, релълъинариял реалияб хIакъикъаталдасан руго. Хасго хадусеб заманалда гьарурал кучIдузулъ ругел образал, суратал, сипатал цIакъго тIабигIиял, реалиял руго», - ян. Загьидил гьел пикраби нилъее цIакъ кIвар бугел руго, щайгурелъул жакъа къоялдеги гIемерисез хъвалеб буго ХъахIабросулъа МахIмуд романтик вугин, рокьул гурони батIияб тема гьесул творчествоялда гьечIин. Гъваридго гIумру бихьизабулел, реалистиял поэмабилъун рикIкIине бегьула «РекIел гьаваялъул гьундул рихханин» («Хиянатай гьудул»), «Карпаталдасан кагъат»,